*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 10ης Μαρτίου 1986

για δεύτερη τροποποίηση της οδηγίας 73/404/ΕΟΚ περί προσεγγίσεως των νομοθεσιών των κρατών μελών των αναφερομένων στα απορρυπαντικά

(86/94/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 2α της οδηγίας 73/404/ΕΟΚ (4), όπως τροποποιήθηκε από την οδηγία 82/242/ΕΟΚ (5), επιτρέπει, μέχρι τις 31 Μαρτίου 1986, ορισμένες εξαιρέσεις από τις απαιτήσεις ελάχιστης βιοδιασπασιμότητας των μη ιονικών τασιενεργών ουσιών που περιέχονται στα απορρυπαντικά·

ότι πρόκειται στην περίπτωση αυτή για μη ιονικές τασιενεργές ουσίες που δεν τηρούν τα όρια βιοδιασπασιμότητας που καθορίζει η οδηγία 73/404/ΕΟΚ· ότι αυτές οι ουσίες χρησιμοποιούνται για συγκεκριμένους σκοπούς για τεχνικούς λόγους και για να αποφεύγονται άλλες δυσμενείς επιδράσεις από άποψη υγείας και περιβάλλοντος·

ότι, μετά την έκδοση της οδηγίας 82/242/ΕΟΚ, πραγματοποιήθηκαν ερευνητικές εργασίες στον τομέα της βιοδιασπασιμότητας των ουσιών αυτών· ότι τα αποτελέσματα όμως δεν επέτρεψαν την πλήρη κατάργηση της εξαίρεσης· ότι αυτό συμβαίνει γιατί στα κράτη μέλη επικρατούν πολύ διαφορετικές συνθήκες όσον αφορά, παραδείγματος χάριν, τις ιδιότητες του νερού, τις συνήθειες διατροφής και την κατασκευή των πλυντηρίων ·

ότι, ενώ υπάρχουν ήδη υποκατάστατα προϊόντα για τα πλυντήρια πιάτων, σε ορισμένες περιοχές της Κοινότητας για τη μεταλλουργία δεν βρέθηκε ακόμη κανένα κατάλληλο υποκατάστατο προϊόν, παρά τις προσπάθειες που έχουν καταβληθεί·

ότι πρόκειται για σχετικά μικρές ποσότητες τασιενεργών ουσιών, οι οποίες όμως έχουν μεγάλη οικονομική σημασία· ότι πρέπει, συνεπώς, να δοθεί η δυνατότητα στα κράτη μέλη να επιτρέψουν εξαιρέσεις, μέχρι τις 31 Δεκεμβρίου 1989, στο μέτρο που η επικρατούσα κατάσταση στη χώρα τους το επιβάλλει,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο άρθρο 2α της οδηγίας 73/404/ΕΟΚ, η παράγραφος 1 αντικαθίσταται από το ακόλουθο κείμενο:

«1. Μέχρι τις 31 Δεκεμβρίου 1989, τα κράτη μέλη μπορούν να επιτρέπουν να μη συμφωνούν τα ακόλουθα προϊόντα με το άρθρο 2 πρώτο εδάφιο:

α) λίγο αφρίζοντα προϊόντα προσθήκης οξειδίων αλκενίων σε ουσίες όπως είναι οι αλκοόλες, οι αλκυλοφαινόλες, οι γλυκόλες, οι πολυόλες, τα λιπαρά οξέα, τα αμίδια ή οι αμίνες, που χρησιμοποιούνται σε προϊόντα για τα πλυντήρια πιάτων·

β) ανθεκτικοί στα αλκάλια αλκυλαιθέρες και αλκυλαρυλπολυγλυκολαιθέρες δεσμευμένοι στο τέλος της ανθρακαλύσου και ουσίες των τύπων που αναφέρονται στο στοιχείο α), που χρησιμοποιούνται σε προϊόντα καθαρισμού που προορίζονται για τη βιομηχανία τροφίμων και τη μεταλλουργική βιομηχανία.»

Άρθρο 2

Τα κράτη μέλη ανακοινώνουν αμέσως στην Επιτροπή τα μέτρα που λαμβάνουν κατ' εφαρμογή της παρούσας οδηγίας.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 10 Μαρτίου 1986.

Για το Συμβούλιο

Ο Πρόεδρος

H. van den BROEK

(1) ΕΕ αριθ. C 139 της 7. 6. 1985, σ. 4.

(2) ΕΕ αριθ. C 68 της 24. 3. 1986.

(3) ΕΕ αριθ. C 303 της 25. 11. 1985, σ. 26.

(4) ΕΕ αριθ. L 347 της 17. 12. 1973, σ. 51.

(5) ΕΕ αριθ. L 109 της 22. 4. 1982, σ. 1.